Document ID: /roh_data/filtered/fineweb-2-filterrobots_roh.jsonl.gz/58847

Finelmaing eira nel mulin ün üert, chi prodüaiva tuots ils geners da frütta e da verdüra; üna rossa u lavaduoir in mez üna specie da paviglion da jasmin, inua barba Lucas e Duonna Frasquita giaivan la sted as bagner; ün giardin, ün chambrin s-chodabel per las plauntas exoticas, üna funtauna d'ova fras-cha; duos esnas, süllas quelas il pêr giaiva in citted u nellas comuniteds limitrofas; tschuoch da gillinas, columbera, chabgia d'utschels, chambrins per la cultura da peschs e da verms da saida, chamannas d'aviöls, ils quels tschütschaivan il meil dels jasmins, trochel da vin con murütsch corrispondent, ambesduos in miniatura; fuorn, cler zunz, fuschina, laboratori da falegnam etc. E tuot que co concentro in üna chesa d'och gebans e per uschè dir sün üna palma da terrain, taxeda be desch milli realas.
VII.
Il motiv della felicited.
Els s'adoraivan dimena paschiunedamaing, il muliner e la mulinera, schabain ch'ün avess pudieu crajer, ch'ella amess auncha da pü ad el, cu el ad ella, adonta ch'el eira taunt trid ed ella taunt bella. Eua di que co, siand Duonna Frasquita solaiva gnir dschingliusa ed examinaiva severamaing sieu Lucas, returnand el ün po tard dalla citted u dallas vschnaunchas, inua el giava per granezza, durante cha barba Lucas vzaiva perfin gugent las attenziuns dedichedas a sia muglier da parte dals signuors chi pratchaivan il mulin. El